### 14.    Beslutning om tynding af [adresse] ved [adresse] og [adresse]

**Åbent**

Sagsnr.: 326-2020-72468       J.nr.: 04.10.00           Dokumentnr.:
326-2021-16729

**Sagstype**

Beslutning.

**Resume og sagens baggrund**

Kalundborg kommune ejer to 40-årige egeskove på arealerne
ved [adresse] 134, [adresse], Gørlev. Egeskovene støder op til [adresse] og
[adresse]. Plejeplan pp881a og pp881b, (se bilag 1).

Administrationen har modtaget en samlet henvendelse fra
sommerhusejere på [adresse] umiddelbart syd for den kommunale egeskov.
Egetræerne i sydkanten af skoven er plantet meget tæt på skel til
sommerhusgrundene. Sommerhusejerne ønsker første række af træer mod skel
fjernet.

Administrationen har i fællesskab med borger fra [adresse]
besigtiget skovbrynet.

Administrationen anbefaler, at der i samme arbejdsgang
foretages en udtynding af træer i hele skoven for at sikre skovens udvikling,
sundhed og funktion som værnskov mod kraftige storme på grund af den kystnære beliggenhed.
En udtynding vil også give mulighed for at benytte skoven rekreativt, idet der
efter udtyndingen etableres et adgangsspor, der kan give en mulighed for at gå
en rundgang inde i skoven.

**Indstillinger**

Chef for Vej, Ejendom og Affald indstiller

1.    at skoven
trækkes væk fra skel mod [adresse] og [adresse] for at reducere risiko for
grennedfald og udvikling af skovbryn,

2.    at der sker en
generel udtynding af skoven for at skabe en sund skov med et adgangsspor til
benyttelses af skoven, og

3.    at arbejdssporet
i skoven efterfølgende nedknuses for at sikre en god adgang for borgerne

**Behandling**

Teknik- og Miljøudvalget.

**Sagsfremstilling**

På baggrund af en borgerhenvendelse fra 9 sommerhusejere på
[adresse] lige syd for den kommunal egeskov ved [adresse] vil en pleje af
skoven være oplagt.

Administrationen har i fællesskab med borgerne gennemført en
besigtigelse af skoven med særligt fokus på skovbrynet, der støder op mod
sommerhusgrundene. Egetræerne er plantet meget tæt på skel og med en alder på
omkring 40 år er mange grene nu vokset langt ind over udhuse og huse.

Administrationen vurderer, at der på sigt kan opstå
situationer, hvor afbrækkede grene kan forårsage skade på personer og
bygninger. En fældning af første række egetræer mod skel vil reducere denne
risiko.

Administrationen vil kontakte beboerne på [adresse]
(vest for gyvelstien), der også har skel op mod skoven og orientere dem om
udtyndningsprojektet specielt langs skellet mod deres matrikler.

Administrationen vil forud for projektet kontakte de
nærmeste grundejerforeninger og interesseorganisationerne [adresse]
Naturfredningsforening og Friluftrådet for eventuelle bemærkninger.

Tilbagetrækningen af skovbrynet fra skel vil samtidig betyde
større lystilgang til skovbunden. Herved sikres muligheden for en større
variation i udviklingen af skovbrynet med urter og buske, der over tid vil
indfinde sig.

Udtynding af skoven vil ske for at sikre en god og sund
udvikling af de træer, der står tilbage på arealet.

Ved en udtynding bliver det muligt at etablere et
adgangsspor inde i skoven så der kan blive mulighed for en rekreativ udnyttelse
af skoven, som i dag fremstår meget tæt. Arealerne mod [adresse] og
[adresse] vil efterfølgende udvikle sig til skovbryn, og der vil ikke blive
etableret adgangsspor i kanten af skoven. Centralt i de to områder ryddes en
mindre lysning for at skabe lysbrønde i skoven.

Plejen vil også tilgodese toiletbygningen mod stranden i den
vestlige del af skoven. Skoven er vokset til og selvsåede piletræer er skudt op
tæt på toiletbygningen. Den tætte beplantning kan derfor give en utryghed i
relation til at benytte toilettet. Den tætte beplantning holder ligeledes på
fugten til skade for bygningen.

Administrationen vurderer umiddelbart, at et areal mod øst
ikke berøres for at skabe en bufferzone til den § 3 beskyttede mose mod [adresse]
Å.

Fældningen af første række i skovbrynet samt udtyndningen på
hele skovarealet vil give en masse træ. Administrationen har indhentet priser
fra en ekstern entreprenør på en maskinløsning, hvor entreprenøren aftager og
afsætter træet. Afhængigt af vinterens kulde og afsætningsmulighederne for
træet vil projektet kunne løses inden for et spænd mellem en udgift på cirka
25.000 kr. og en eventuelt mindre indtjening.

**Økonomiske konsekvenser**

Projektet forventes at kunne løses som en nul-løsning, men
der er en usikkerhed på +/- 25.000 kr. afhængigt af afsætningspriserne. En
indtægt vil kunne tilgå driftsbudgettet for grøn pleje, og en udgift vil kunne
afholdes indenfor driftsbudgettet til grøn pleje.

**Teknik- og Miljøudvalgets møde
den 12. november 2020:**

Godkendt.

Laus Rasmussen, Enhedslisten (Ø), stemte imod
godkendelse og begærer sagen i Kommunalbestyrelsen.

De øvrige medlemmer stemte for.

**Økonomiudvalgets møde den 9.
december 2020:**

Anbefales.

Laus Rasmussen stemte imod.

**Kommunalbestyrelsens møde den
16. december 2020:**

Udsat.

**Administrationens tilføjelse den 20. januar 2021:**

Uddybende bemærkninger vedrørende eventuel udtyndning af to
mindre egeskovsarealer ved [adresse] er vedhæftet i bilag 2.

**Bilag**

|  |  |
| --- | --- |
| Bilag 1 - Kortbilag | 326-2020-304789 |
| Bilag 2 - Uddybende bemærkninger vedrørende eventuel udtynding af to mindre skovarealer | 326-2021-15168 |